**Razlozi za usvajanje Prijedloga izmjena i dopuna Zakona o PDV-u**

Produženje roka za podnošenje prijave i plaćanje PDV-a bi u velikoj mjeri olakšalo poslovanje privrednim subjektima, a ne bi utjecalo na procenat naplate poreza na dodatu vrijednost. Takvo rješenje bi trebalo primjenjivati generalno, a ne samo do kraja godine. Zato pozivamo delegate Doma naroda Parlamentarne skupštine BIH da podrže Izmjene i dopune Zakona o PDV-u, koji je usvojen na Predstavničkom domu. Razlozi za to su sljedeći:

1. Bosna i Hercegovina je **jedina zemlja na svijetu koja na državnom nivou nije usvojila niti** **jednu mjeru** za ublažavanje negativnih ekonomskih posljedica izazvane pandemijom Koronavirusa i **ovo bi bila prva mjera na državnom nivou.**
2. **Pozitivan uticaj na likvidnost privrednih subjekata**, koja je naročito ugrožena ekonomskom krizom, prouzrokovanom pandemijom Koronavirusa. Procjena je da će se usvajanjem zakona, likvidnost popraviti za 200-250 miliona KM.
3. Rok za podnošenje PDV prijave i plaćanje PDV-a do 10-og u mjesecu za prethodni mjesec je suviše kratak, posebno ukoliko se u tom periodu poklope dva vikenda i praznik.

**Ukoliko porezni obaveznik ne podnese prijavu u zakonski predviđenom roku bit će novčano kažnjen i trpiće druge štetne posljedice, kao na primjer:**

1. Nemogućnost blagovremenog fakturisanja
2. Kašnjenje u obračunu i plaćanju
3. Plaćanje zateznih kamata
4. Plaćanje kazni.
5. Period obračuna i plaćanja PDV-a poklapa se sa periodom isplate plata i doprinosa, što zahtjeva prikupljanje velike količine novca u kratkom periodu. **Pomjeranjem roka plaćanja poslodavac će lakše moći kontrolisati svoj cash-flow.**
6. Predloženo rješenje je **potpuno usklađeno sa DIREKTIVOM VIJEĆA** 2006/112/EZ od 28. studenoga 2006. o zajedničkom sistemu poreza na dodanu vrijednost.
7. Rok za podnošenje poreske prijave za PDV u BiH je najkraći ne samo u regiji nego i Evropi. Najčešći rok za podnošenje poreske prijave je 20-30 dana, a u nekim zemljama je i duži. **Šta je razlog da je taj rok ni u jednoj zemlji nije tako kratak kao u BiH?**
8. Pomjeranjem roka za plaćanje PDV-a sa 10. na posljednji dan u mjesecu, došlo bi do usklađivanja sa odredbom o roku izvršenja novčane obaveze između preduzetnika u poslovnim transakcijama koji iznosi do 60 dana, što je propisano Zakonom o finansijskom poslovanju FBiH, koji je na snazi od januara 2017. godine. Također, slično je i u Republici Srpskoj, gdje je Zakonom o rokovima izmirenja novčanih obaveza u poslovnim transakcijama („Službeni glasnik Republike Srpske“, broj: 31/18) propisano da se može ugovoriti da rok ispunjenja novčane obaveze bude do 60 dana.

**Zašto bi država bila u povoljnijem položaju nego privredni subjekti?**

1. Produženje roka za obračun i plaćanje PDV-a **u skladu je sa ciljevima Reformske agende** i predstavlja mjeru podrške razvoju poslovnog sektora.
2. To je zajednički zahtjev poslodavaca iz obadva entiteta i zajednički zahtjev UPFBiH i UUP RS. **Taj zahtjev je potpisalo više od 30.000 poslovnih subjekata iz cijele BiH.**
3. Predložene izmjene **neće imati nikakav negativan uticaj na likvidnost budžeta BiH**, te budžete entiteta i kantona. Ako bi eventualno i došlo do negativnog uticaja on bi se iskazao u budžetima 2 kantona i taj uticaj bi bio minimalan i jednokratan. Naime većina budžeta ima obezbjeđenu likvidnost od 60 dana, tako da pomjeranje roka za 20 dana, ne bi trebalo da predstavlja problem. Tim više što bi se u sljedećem mjesecu stvar vratila u isto stanje kao prije pomjeranja roka.

UDRUŽENJE POSLODAVCA U FBIH